《满路花 与听公》
清代·严绳孙

吴宫落日荒，燕市悲歌暮。天山三丈雪、迷行路。蓦然相遇，宝筏三津渡。

支公都未许。会待安心，早教觅向何处。

玄关频叩，默语俱成误。白头浑未定、风前絮。一灯深照，领略元无句。

从今应记取。玉河霜月，满身多少花雨。

作者简介：（1623—1702）江苏无锡人，字荪友。以诗古文辞擅名。康熙十八年，以布衣举博学鸿儒，试日仅赋一诗而出。授检讨，修《明史》，充日讲起居注官。迁右中允，乞归。工书画，有《秋水集》。